ការសម្ភាសន៍របស់អ៊ុំស្រីឃុន ជន

ក៖ អ្នកសម្ភាសន៍ឈ្មោះ ហេង សុវណ្ណនរិន្ទ ខ៖ អ្នកត្រូវគេសម្ភាសន៍ឈ្មោះឃុន ជន

***ពត៌មានសង្ខេបរបស់អ៊ុំស្រីឃុន ជន***

*សព្វថ្ងៃនេះអ៊ុំស្រីឃុន ជនមានអាយុ៦២ឆ្នាំហើយឆ្នាំនេះ គាត់មានស្រុកកំណើតនៅឯខេត្តកំពង់ចាមតែបានផ្លាស់ប្តូរទីលំនៅមកឯខេត្តសៀមរាបដើម្បីតាមរកប្តីរបស់គាត់។ គាត់មានបងប្អូនចំនួន៤នាក់ ហើយគាត់ជាកូនទី៣ក្នុងគ្រួសារ។ កាលពីសម័យប៉ុល ពតគាត់ប្រហែលជាមានអាយុ១៤ ១៥ឆ្នាំ ហើយគាត់ត្រូវធ្វើការចល័តបែកពីគ្រួសារនិងបងប្អូន គាត់ត្រូធ្វើការជាច្រើនម៉ោងដើម្បីបានបបរហូបដើម្បីបន្តជីវិតតទៅទៀ។ គាត់មានកូនចំនួន៤នាក់ មានចៅ២នាក់ ហើយចៅតួតម្នាក់។ ជីវិតរបស់គាត់មានលំបាកជាច្រើន ដែលត្រូវទទួលបន្ទុកចិញ្ចឹមកូនទាំងអស់ក្រោយពេលប្តីរបស់គាត់បានចែកផ្លូវពីគាត់ទៅ គាត់ត្រូវទៅស៊ីឈ្មួលដក ស្ទូង ច្រូតស្រូវ និងរើសអេតចាយដើម្បីបានកម្រៃ។*

ក៖ បាទជាដំបូងខ្ញុំសូមថ្លែងអំណរគុណដល់អ៊ុំដែលបានឲ្យខ្ញុំសម្ភាសន៍ពីប្រវិត្តរបស់
អ៊ុំ ហើយការសម្ភាសន៍ណឹងត្រូវបានរៀបចំដោយសាកលវិទ្យាល័យមួយដែលមានឈ្មោះថាព្រីហាំយ៉ង់ដែលនៅឯសហរដ្ឋអាមេរិក។ បាទ គោលបំណងរបស់សាកល
វិទ្យាល័យគឺចង់សម្ភាសន៍ប្រវិត្តប្រជាជនខ្មែរ ដើម្បីរក្សារទុកប្រវិត្តប្រជាជនខ្មែរដើម្បីឲ្យ
កូនចៅជំនាន់ក្រោយរបស់អ៊ុំអាចស្គាល់ពីប្រវិត្តរបស់ជីដូនជីតាហើយរៀនអំពីប្រវិត្តរបស់ពួកគាត់ណាអ៊ុំ បាទហើយចឹងនៅពេលដែលខ្ញុំសម្ភាសន៍អ៊ុំចប់ ខ្ញុំនឹងដាក់ការសម្ភាសន៏របស់អ៊ុំណឹងនៅក្នុងវេបសាយរបស់សាលាដែលមានឈ្មោះថា [www.cambodianoralhistory.byu.edu](http://www.cambodianoralhistory.byu.edu) ណាអ៊ុំ ចឹងតើអ៊ុំយល់ព្រមឲ្យខ្ញុំដាក់
សម្ភាសន៍របស់អ៊ុំចូលទៅក្នុងវេបសាយរបស់សាលាទេអ៊ុំ?
ខ៖ ចាស ដាក់ទៅក្មួយ។

ក៖ បាទសម្រាប់ថ្ងៃខែដែលខ្ញុំសម្ភាសន៍អ៊ុំនេះគឺ នៅថ្ងៃទី១១ ខែធ្នូ ឆ្នាំ២០២០ ហើយការសម្ភាសន៍នេះត្រូវបានធ្វើឡើងនៅក្រុមទី១ ភូមិចុងឃ្នៀស សង្កាត់ចុងឃ្នៀស ក្រុងសៀមរាប ខេត្តសៀមរាបណាអ៊ុំណា ហើយខ្ញុំជាអ្នកសម្ភាសន៍ឈ្មោះ
ហេង សុវណ្ណនរិន្ទ អញ្ចឹងខ្ញុំចង់សួរថាតើអ៊ុំមានឈ្មោះពេញឈ្មោះអ្វីដែរអ៊ុំ?

ខ៖ ខ្ញុំឈ្មោះឃុន ជន។

ក៖ ចុះអ្នកអ៊ុំមានឈ្មោះហៅក្រៅទេអ្នកអ៊ុំ?

ខ៖ ឈ្មោះហៅក្រៅឈ្មោះជនណឹងឯង អេឃុនណឹងឪខ្ញុំ

ក៖ ចុះមកដល់ឆ្នាំនេះអ៊ុំមានអាយុប៉ុន្មានហើយអ៊ុំ?

ខ៖ ៦២ឆ្នាំហើយ។

ក៖ ចុះអ៊ុំមានចាំថ្ងៃខែឆ្នាំកំណើតខ្មែរបានទេអុុំ?

ខ៖ អត់ចាំទេក្មួយអើយយូរហើយ។

ក៖ ចុះឆ្នាំខ្មែរវិញអ៊ុំចាំបានទេ?

ខ៖ ឆ្នាំខ្មែរក៏ចាំមិនបានបើយូរទៅហើយ វា៦២ទៅហើយវាចាំតែអាយុ៦២ណឹងឯង។

ក៖ ឆ្នាំថោះ ឆ្នាំរោងអីអ៊ុំចាំទេ?

ខ៖ មិនចាំទេក្មួយ កាលនៅជំនាន់អាពតនោះវានៅតូចដែរ នៅជំនាន់ប៉ុល ពតអាយុ ១៥ ១៦ឆ្នាំ។

ក៖ ចុះស្រុកកំណើតអ៊ុំនៅឯណាដែរអ៊ុំចឹង?

ខ៖ ស្រុកកំណើតខ្ញុំកាលពីដំបូងខ្ញុំនៅកំពង់ចាមប៉ុន្តែខ្ញុំមកនៅនេះតាំងពីយូរហើយ យូរណឹងខ្ញុំនៅភូមិ១ ភូមិតាសោន សព្វថ្ងៃណឹងនៅភូមិតាសោននៅភូមិ១។

ក៖ នៅកំពង់ចាមមែនអ៊ុំ?

ខ៖ នៅកំពង់ចាមដល់ពេលខ្ញុំមកតាមប្តីនៅនេះប្តីមានស្រីទៀតទៅខ្ញុំមកតាមប្តីនៅនេះគេអត់ទទួលដឹងក៏ខ្ញុំនៅតែលតោលនេះចិញ្ចឹមកូនចិញ្ចឹមចៅទាល់តែធំនៅស្រុកកំណើតនៅនេះទៅ។

ក៖ ចុះអ៊ុំផ្លាស់មកពីកំពង់ចាមណឹងឆ្នាំណាដែរ? ប្រហែលជាប៉ុន្មានឆ្នាំហើយ?

ខ៖ ប្រហែល២០ឆ្នាំហើយក្មួយ ផ្លាស់មកតាំងពីកូននៅប៉ុនៗនេះ កូនប៉ុនមិញណឹងឯងដល់មកនៅនេះផ្លាស់មកនៅនេះកូនអាយុអាមួយ១០ឆ្នាំ មួយ៥ មួយ ៣ ៤ឆ្នាំទៅណា។

ក៖ ចុះអ៊ុំមានបងប្អូនចំនួនប៉ុន្មាននាក់ដែរអ៊ុំ?

ខ៖ បងប្អូនខ្ញុំ៤នាក់នៅកំពង់ចាមណឹង៣នាក់ អរនៅកំពង់ចាម២នាក់ នៅនេះ២នាក់។

ក៖ ហើយចុះអ៊ុំជាកូនទីប៉ុន្មានដែរអ៊ុំ?

ខ៖ ខ្ញុំកូនទី៣ បងរបស់ខ្ញុំទី៣ពៅនៅចុងស្រុក។

ក៖ ចុះអ៊ុំអាចរៀបរាប់ឈ្មោះបងប្អូនទាំងអស់របស់អ៊ុំបានទេ តាំងពីបងគេរហូតដល់ពៅគេ?

ខ៖ បងខ្ញុំឈ្មោះគឿន បងខ្ញុំមីបងគេឈ្មោះគឿន បន្ទាប់មកទៀតឈ្មោះតៃ បន្ទាប់មកទៀតឈ្មោះខ្ញុំឈ្មោះជន ជនហើយចន តែប៉ុណ្ណោះឯង។

ក៖ សព្វថ្ងៃណឹងនៅកំពង់ចាម២ នៅនេះ២?

ខ៖ ចាស។

ក៖ ចុះអ៊ុំអាចប្រាប់បន្តិចបានទេថាកាលពីក្មេងៗអ៊ុំមានធ្លាប់ធ្វើអ្វីខ្លះដែរជាមួយបងប្អូនកាលពីក្មេងៗណាអ៊ុំ?

ខ៖ អត់មានធ្លាប់ធ្វើអីទេក្មួយទាល់តែរកស៊ីធាក់កង់ធាក់អីដើរលក់រកស៊ីចឹងទៅ មានធ្វើអីទេ។

ក៖ ធាក់កង់លក់អ្វីដែរអ៊ុំកាលណឹង?

ខ៖ លក់អីស្អីក៏ខ្ញុំលក់ដែរអត់មានទាស់អីមួយទេកាលពីទំងន់កាលពីដាច់អាពតកាលពីនៅក្មេងៗខ្ញុំអត់មានធ្វើអីទេដល់ពេលដាច់អាពតណឹងខ្ញុំដើរលក់រកស៊ី ដាច់អាពតនេះកាលពីដាច់អាពតនេះខ្ញុំធំហើយកាលពីនៅជំនាន់អាពតខ្ញុំនៅអាយុ១៥ ១៦ឆ្នាំ ដល់ពេលដាច់អាពតនេះខ្ញុំដើររកលក់ស៊ីលក់តែដូរចឹងឯង។

ក៖ ចឹងកាលពីនៅក្មេងអ៊ុំបានទៅរៀនទេអ៊ុំ?

ខ៖ អត់បានទៅរៀនទេក្មួយ បានរៀនដែររៀនបានបន្តិចបន្តួចម្តាយឲ្យទៅឃ្វាលគោ ឃ្វាលអីចឹងទៅលែងបានរៀនទៅ រៀនបានប្រហែលបានតិចតួចមិនដឹងចេះអក្សរអីផងដល់ពេលនេះម្តាយឲ្យទៅឃ្វាលគោឃ្វាលអីចឹងទៅ បើឈប់រៀនរហូតទាល់តែជំនាន់អាពតណឹងម៉ងទៅ បើម្តាយខ្ញុំងាប់តាំងពីជំនាន់លន់ នល់តាំងពីខ្ញុំអត់ដឹងអីម៉េសតាំងពីខ្ញុំនៅតូចអត់ដឹងអីទេ រពិលរពឹលមិនដឹងថាវានៅតូចពេកឪខ្ញុំពោះម៉ាយតាំងពីយូរ

ទាល់តែចូលជំនាន់អាពតគាត់អត់យកប្រពន្ធទៀតទេ ឪពុកខ្ញុំនោះណាចាស អត់យកប្រពន្ធទៀតទល់ចូលអាពតចឹងទៅ ចូលអាពតណឹងខ្ញុំអាយុ១៦ឆ្នាំឪខ្ញុំឃ្វាលគោឲ្យគេគេដាក់ឲ្យទៅឃ្វាលគោឲ្យគេចឹងណាគេដាក់គោរួមគោអីចឹងក្មួយឪខ្ញុំអ្នកឃ្វាលគោខ្ញុំអ្នកដើរចល័តដើរអីដើរទៅច្រូតចឹងទៅក្មួយគេឲ្យទៅលើកដីលើកអីសែងដី អូ!ទំនប់ខ្ពស់ណាស់ក្មួយអើយភ្នំ រែកដីរែកសុទ្ធតែម៉ែត្រគីបខ្ញុំប្រាប់ក្មួយឯង ហើយបាយមួយខ្ទះប៉ុននេះអង្ករកន្លះគីឡូទេចាសរួចដល់ពេលមក ចូកបានតែកន្លះវែកកន្លូមនោះម្នាក់ទេសល់ទឹកប៉ុន្មានយកទៅ រួចជួនណាខ្ញុំអត់យកទឹកទេខ្ញុំស៊ីប៉ុណ្ណោះឯងរួចដល់ខែច្រូត ដល់ខែច្រូតងើបម៉ោង៣ទៅច្រូតចាស អានេះជំនាន់អាពតណាក្មួយ និយាយទៅជំនាន់អាពតណឹងខ្ញុំអាយុ១៣ ១៤ ១៥ឆ្នាំអីទេ។

ក៖ ចុះកាលណឹងនៅកងនារីមែនអ្នកមីង?

ខ៖ ចាស នៅកងនារី ចាសនៅកងនារីចូលកងនារីហើយ កុមារអាយុ៣ ៤ ៥ឆ្នាំគេណឹងគឺនៅកុមារ រើសអាចម៍លើកអាចម៍អី ចាសអាណឹងចូលកងនារីហើយ ប៉ុន្តែខ្ញុំណឹងវេទនាណាស់ក្មួយអើយនៅជំនាន់អាពតនោះប៉ុនណាក៏គេឲ្យលើកដីដែរ រួចរែកបង្គីគេនោះក្មួយគេដាក់ម៉ែត្រគីបក្នុង១ថ្ងៃណឹងប្រឹងឲ្យបាន១ម៉ែត្រគីប បើមិនប្រឹងមិនបានគេមិនឲ្យអង្ករមកស៊ីគេមិនឲ្យបាយស៊ី។

ក៖ យើងធ្វើន្មានម៉ោងធ្វើទៅឲ្យតែហើយ?

ខ៖ ឲ្យតែហើយ ប្រាប់ក្មួយឯងទៅទម្រាំបានហ៊ុន សែននេះរំដោះចង់ងាប់ចង់រស់ចឹងបានមិនភ្លេចគុណទេក្មួយ វេទនាណាស់ជំនាន់អាពតនោះនៅតែថ្ងៃគេយកទៅសម្លាប់ចោលទេ ជំនាន់អាពតចាស។

ក៖ ចុះកាលណឹងអ្នកមីងជម្លៀសពីណាទៅណាដែរអ្នកមីងនៅកំពង់ចាមហី?

ខ៖ អត់មានជម្លៀសទេនៅណឹងម៉ង កាលណឹងខ្ញុំនៅកំពង់ចាមដែលខ្ញុំនៅទើបមកនៅនេះកាលដាច់អាពតដែរទ នៅកំពង់ចាមណឹងគេអត់មានជម្លៀសទៅណាទេគេនៅនោះឯង នៅក្នុងស្រុកក្នុងភូមិណឹងឯងអត់មានជម្លៀសទៅណាទេប៉ុន្តែខ្ញុំនៅធ្វើចល័តក្នុងណឹងឯងគេប្រើទៅរែកដីទៅគេប្រើទៅជីកប្រលែងទៅប្រើទៅច្រូតទៅប្រើទៅដកផ្លូនទៅ ដកផ្លូនមិនមែនធម្មតាទេក្មួយងើបតាំងពីម៉ោង៣យប់ បើដកមិនបានគ្រប់ផ្លូនក៏គេមិនឲ្យស៊ីបាយដែរនេះជំនាន់អាពត ចាស។

ក៖ ចុះអ្នកមីងនៅកំពង់ចាមណឹងនៅស្រុកណាដែរអ្នកមីង?

ខ៖ នៅកំពង់ចាមនៅស្រុកជើងព្រៃ ខេត្តកំពង់ចាម ឃុំថ្នល់ដំបង ភូមិវវៀងនៅកំពង់ចាម។

ក៖ ចឹងពេលសម័យប៉ុល ពតណឹងអ្នកមីងនៅណឹងដដែល?

ខ៖ សម័យប៉ុល ពតនៅណោះទេទើបតែដាច់ហើយខ្ញុំមកតាមនេះថាមកតាមប្តីដែលស្រុកកំណើតប្តីនៅណឹង ដល់ពេលប្តីវាដើររកស៊ីតាំងពីដាច់អាពតអត់ដែលចូលស្រុកទែណាប្តីណា ដើររកស៊ីទៅបានខ្ញុំនៅកំពង់ចាមណឹង ចាសបានខ្ញុំនៅកំពង់ចាមណឹងទៅ ដល់ពេលវានឹកឃើញថាម្តាយឪពុកមិនដឹងងាប់ដឹងរស់វាសុំខ្ញុំពីកំពង់ចាមណឹងមកមើលម៉ែឪមើលម៉ែឪនៅណឹងឯង ដល់ពេលមកទៅវាប្រាប់គេថាវាប្រាប់បងប្អូននៅណឹងថាអត់មានប្រពន្ធទេ អត់មានប្រពន្ធទេទៅវាយកប្រពន្ធទៀត យកប្រពន្ធទៀតទៅក៏ខ្ញុំនោះក៏មកតាមពីក្រោយមក តាមក្រោយគេអត់មានទទួលដឹងទទួលលឺថាយកខ្ញុំវិញអីចឹងទេណាក៏ខ្ញុំរកលុយរកអីមិនបានក៏ខ្ញុំស្នាក់នៅណឹងបានរាប់ឆ្នាំណឹងទៅ វេទនាណាស់ក្មួយអើយខ្ញុំនោះ ចិញ្ចឹមកូនធំហើយគ្មានកូនឯណាចិញ្ចឹមទៀត កូនវាមិនចិញ្ចឹមយើងកូនឧបមាថាវាដើរពាលាអាវ៉ាសែដើរនេះដើរនោះចឹងទៅណា គ្មានកូនណាចិញ្ចឹមយើងទេសព្វថ្ងៃនោះ បើកូនមួយនេះម្តាយមីនេះទៅវាបាត់ប្រហែល១៣ឆ្នាំហើយក្មួយទៅម៉ាឡេបាត់ដំណឹងឈឺង ១៣ឆ្នាំទៅយូរហើយ មើលតាំងពីវារៀនថ្នាក់ទី១តាំងពីកូនចៅណឹងរៀនថ្នាក់ទីមួយរហូតដល់ថ្នាក់ទី៧ឥឡូវវា ១៨ឆ្នាំហើយនេះម៉ែវាយកកូនមកផ្ញើរខ្ញុំនៅតូចៗ ឥឡូវម៉ែវាមានប្តីទៀតមានទាំងកូន១ទៀតហើយកូនវាណាដែលថាកូនខ្ញុំណឹងទៅម៉ាឡេ។

ក៖ ចឹងនេះចៅ ឬក៏ចៅតួត?

ខ៖ ចៅតួតទេ ម៉ែវាទៅធ្វើការនៅមណ្ឌលគីរីដែលខ្ញុំនិយាយថាជំពាក់គេណឹង។

ក៖ ចុះកាលសម័យប៉ុលពតណឹងអ៊ុំនៅជាមួយបងប្អូនអត់ទេឬក៏បែកគ្នាដែរ?

ខ៖ ចាសនៅជាមួយបងប្អូនកំពង់ចាមណឹងទេ ទោះបងប្អូនណឹងគេអត់ឲ្យនៅជុំគ្នាទេក្មួយ ថាដូចក្មួយឯងនិយាយជាមួយគ្នាថាយើងខ្វះសីលធម៌ជាមួយគ្នាដែរបងប្រុសក៏ដោយ ខ្ញុំរៀបនឹងជាប់គុកជាមួយបងប្អូនម្តងបងប្រុសមកពីឆ្ងាយនឹកប្អូន មកគេយកខ្ញុំទៅណែនាំមួយយប់គេថាខ្ញុំខ្វះសីលធម៌ជាមួយប្រុស ខ្ញុំថាបងខ្ញុំប្រាប់ទៅគេមិនជឿទៀត ប្រាប់ទៅអត់ជឿទេថាបងបង្កើតណា ចាសបងបង្កើតតែបងខ្ញុំណឹងនៅកំលោះ កាលនៅជំនាន់ណឹងគាត់នៅ១៤ ១៥ឆ្នាំ ១៧ ១៨ឆ្នាំអីដែរទេបងខ្ញុំសព្វថ្ងៃដែលថាឈ្មោះតៃណឹងណានៅកំពង់ចាមណឹងរួចធ្វើការអត់មានឲ្យនៅជុំគ្នាទេជំនាន់អាពតនោះ ដល់ពេលនឹកប្អូនមកលេងប្អូនគេថាខ្ញុំខ្វះសីលធម៌ជាមួយគ្នាគេយកខ្ញុំណែនាំមួយយប់ ជិតតែងាប់ដោយសារបងណឹងទៀត ទៅខ្ញុំប្រាប់ថាបងខ្ញុំទេដល់ពេលវាសួរគេសួរឯងទៅដឹងថាបងបានគេលែងខ្ញុំមកវិញ។

ក៖ ចុះបើសិនជាគេដឹងថាខ្វះសីលធម៌គេធ្វើម៉េចដែរអ៊ុំ?

ខ៖ គេសម្លាប់យើងចោល គេយកទៅសម្លាប់ចោលគេមិនឲ្យខ្វះសីលធម៌ជាមួយស្រីជាមួយប្រុស។

ក៖ ចុះម្តាយអ្នកមីងមានឈ្មោះអ្វីដែរ?

ខ៖ ឈ្មោះគាំ ងាប់យូរហើយតាំងពីជំនាន់លន់ នល់ ឪពុកឈ្មោះឃុន ដែលឈ្មោះឃុន ជន នាមត្រកូលខ្ញុំណឹងឯង។

ក៖ ចុះឪពកម្តាយអ្នកមីងណឹងជាអ្នកខេត្តកំពង់ចាមដែរមែនមីង?

ខ៖ ចាសជាអ្នកខេត្តកំពង់ចាម។

ក៖ ចុះម្តាយរបស់អ្នកមីងអ្នកមីងចាំអ្វីខ្លះអំពីគាត់ដែរគាត់ជាមនុស្សកាច ឬក៏ស្លូតដែរអ្នកមីង?

ខ៖ អូ! ម៉ែខ្ញុំស្លូតទេ ម៉ែខ្ញុំងាប់និងមេបា ឈឺតែ៣ថ្ងៃទេខ្ញុំដឹងតិចៗដែរ ចាសឈឺតែ៣ថ្ងៃទេ មេបាកំលោះក្រមុំគេស្រលាញ់គ្នាគេអត់សែនឲ្យ មេបាមានប្តីហើយផិតប្តីទេ ដល់ពេលគេអត់សែនអត់អីអត់ដឹងមុនគេណឹងគេថាមេបាបិទមុខអាណឹងកាច់យករហ័សណាស់ក្មួយ អាមេបាបិទមុខណឹងកាច់អត់ដឹងទេម៉ែខ្ញុំងាប់ទាំងស្នូលធាត់ដូចក្របីឈឺតែ៣ថ្ងៃទេម៉ែខ្ញុំនោះ។

ក៖ ឪពុកអ្នកមីងនិងម្តាយអ្នកមីងកាលដែលអ្នកមីងនៅតូច ពួកគាត់ប្រកបការងារអ្វីដែរដើម្បីចិញ្ចឹមជីវិត?

ខ៖ ធ្វើស្រែ ចាសអត់មានធ្វើអីទេមានតែធ្វើស្រែណឹងឯង។

ក៖ ចុះអត់មាននេសាទអីខ្លះ?

ខ៖ អត់ទេធ្វើតែស្រែទេ គាត់អត់មានដើររកត្រីរកអីទេ ខែធ្វើស្រែធ្វើស្រែដល់រួចពីធ្វើស្រែរួចដាំណាំដាំអី។

ក៖ ចុះឪពុកអ្នកមីង ឬម្តាយអ្នកមីងបានធ្លាប់ប្រាប់ប្រវិត្តរបស់គាត់ ឬក៏សាច់រឿងរបស់គាត់តាំងពីក្មេងៗអីមិនកាន់អ្នកមីងទេអ្នកមីង?

ខ៖ ខ្ញុំនៅតូចពេកក្មួយ ចាសនៅតូចណាស់ វានៅតូចមែនទែនដឹងណឹងដឹងរពិចរពឹលផងទេដែលដឹងថា លឺសូរតែគេនិយាយចាស់ៗនិយាយ។

ក៖ អត់ទោសអ្នកមីង មកដល់សព្វថ្ងៃនេះឪពុកអ្នកមីងនៅមានជីវិតទេ?

ខ៖ ងាប់ហើយ ងាប់តាំងពីយូរអាយុ៧៧ឆ្នាំចាស ។

ក៖ ចុះអ្នកមីងមានចាំឈ្មោះជីដូនជីតាខាងម្តាយបានទេអ្នកមីង?

ខ៖ ជីដូនជីតាខាងម្តាយឈ្មោះម៉ៅ ឪពុកឈ្មោះម៉ៅ ឈ្មោះសំ។

ក៖ សំឈ្មោះយាយមែនទេអ្នកមីង?

ខ៖ ចាស យាយ។

ក៖ ចឹងមានន័យថាតាម៉ៅ យាយសំ។

ខ៖ ចាស តាម៉ៅ យាយសំ។

ក៖ ចុះឪពុកម្តាយខាងឪពុកវិញ?

ខ៖ ឪពុកម្តាយខាងឪពុកខ្ញុំអត់ចាំទេ វានៅតូចពេកបើចាំតែធំហើយឪពុកម្តាយខាងឪខ្ញុំនេះវាភ្លេចហើយក្មួយអើយខ្ញុំភ្លេច ភ្លេចបាត់ហើយ។

ក៖ ចឹងអ៊ុំចាំតែខាងម្តាយ?

ខ៖ ចាស។

ក៖ ចុះកាលដែលអ៊ុំកើតមកអ៊ុំមានទាន់ឪពុកម្តាយខាងម្តាយ ឬក៏ខាងឪពុកទេ?

ខ៖ ឪពុកខាងម្តាយទាន់ បើឪពុកខាងឪពុកអត់ទាន់ទេ អត់ទាន់ទេគាត់ងាប់តាំងពីខ្ញុំអត់ទាន់ទេបានខ្ញុំអត់ចាំ។

ក៖ ចុះអ៊ុំមានអនុស្សាវរីយ៍អ្វីខ្លះ ឬក៏ចាំអ្វីខ្លះអំពីជីដូនជីតាខាងម្តាយដែរ?

ខ៖ វាគ្មានចាំអីទេក្មួយជីដូនជីតាខាងម្តាយមានចាំអីមានតែថាមានតែចិញ្ចឹមណែនាំចៅឲ្យធ្វើល្អធ្វើអីចឹង រួចខ្ញុំកាលពីជំនាន់ណឹងខ្ញុំនៅតូចៗពេក អត់ទាន់ម្តាយដែលជាជីដូនជីតាខាងម្តាយខ្ញុំណឹងខ្ញុំនៅតូចណាស់ នៅតូចនៅចាំរពិលរពឹលដែរទេនៅអាយុ២ ៣ឆ្នាំអីចឹងទៅអាយុនៅតូចដែរទេ គ្រាន់តែដឹងដឹងថាគាត់នៅរស់ខ្ញុំទៅនៅកាលពីនេះខ្ញុំទៅលេងគត់ណឹងឯងគាត់នៅភូមិវាល ម្តាយខ្ញុំនៅភូមិវាលស្រុកកំណើតគាត់នៅភូមិវាល ថ្នល់ដំបង ផ្តៅជុំ រវៀង អាណឹងចឹងឯង។

ក៖ កំពង់ចាម?

ខ៖ ចាស ខេត្តកំពង់ចាម ស្រុកជើងព្រៃ ឃុំថ្នល់ដំបង ភូមិរវៀង ចាសស្រុកកំណើតខ្ញុំ ភូមិរវៀង។

ក៖ ចុះអ៊ុំមានបងប្អូនឬក៏សាច់ញាតិអីដែលរស់នៅក្រៅប្រទេសអត់ទេអ៊ុំ?

ខ៖ បងប្អូនសាច់ញាតិនៅណឹងមួយគំនរ សាច់ញាតិខាងកំពង់ចាមណឹងប៉ុន្តែខ្ញុំចាំខ្លះមិនចាំខ្លះ មកនេះខ្ញុំភ្លេចឈ្មោះអស់ហើយ។

ក៖ ចុះមានអ្នករស់នៅក្រៅប្រទេសមានទេ?

ខ៖ រស់នៅក្រៅប្រទេសណឹងមានតែកូនខ្ញុំទៅម៉ាឡេមួយណឹង តែបាត់ដំណឹងឈឹងប៉ុន្មាន១០ជាងហើយដែលបាត់។

ក៖ អត់ដែលទាក់ទងមកទេ?

ខ៖ ចាសមិនដឹងងាប់មិនដឹងរស់ទេក្មួយអើយខ្ញុំគ្មានលុយទៅទាក់ទងគេនេះម្តាយវា ម្តាយម្តាយវា។

ក៖ យាយ?

ខ៖ យាយវា យាយមីនេះឯង យកកូនមកផ្ញើខ្ញុំ២នាក់ស្រី១ ប្រុស១ ចាស ដល់ពេលគេរកទៅម៉ាឡេក៏ទៅម៉ាឡេទៅទៅៗក៏បាត់ដំណឹងឈឹដល់សព្វថ្ងៃខ្ញុំអត់មានលុយទៅទាក់ទងគេក៏ដល់សព្វថ្ងៃណឹងទៅមិនដឹងងាប់មិនដឹងរស់យ៉ាងណាទេក្មួយអើយ។

ក៖ ចុះស្វាមីរបស់អ៊ុំណឹងមានឈ្មោះអ្វីដែរអ៊ុំ?

ខ៖ ឈ្មោះណាក់ តាណាក់។

ក៖ ចុះអ៊ុំកាលបានគ្នាណឹងប៉ុន្មានឆ្នាំដែរអ៊ុំនៅកំពង់ចាមណឹង?

ខ៖ បានគ្នាទាល់តែកូន៤ហើយ បានឆ្នាំណាបើខ្ញុំអត់ស្គាល់ឆ្នាំទេក្មួយដឹងតែបានកូន៤នាក់ បានកូន៤នាក់។

ក៖ បាទអ៊ុំ កូនបងគេឥឡូវអាយុប៉ុន្មានហើយអ៊ុំ?

ខ៖ កូនបងគេណឹងអាយុ៣០ឆ្នាំជាងហើយ កូនបងគេបំផុតណឹងទៅម៉ាឡេណឹង បងគេផុតណឹងឹ៣២ ៣៣ហើយ។

ក៖ ចុះកាលដែលអ៊ុំយកគ្នាជាប្តីប្រពន្ធជាមួយស្វាមីណឹងត្រូវបានរៀបចំដោយឪពុកម្តាយ ឬក៏ដោយចិត្តខ្លួនឯងដែរកាលណឹង?

ខ៖ ឪពុកម្តាយនៅខ្ញុំកំពង់ចាមនឹងឯងឪពុកបង្កើតឪពុកខ្ញុំរៀបឲ្យម៉ែខ្ញុំងាប់តាំងពីជំនាន់លន់ នល់ ដល់បាននេះបានដាច់អាពតហើយ ចាសបានដាច់អាពតហើយ។

ក៖ ចុះឥឡូវណឹងស្វាមីរបស់អ្នកមីងណឹងនៅឯណាដែរមីង?

ខ៖ ងាប់បាត់ហើយ ងាប់តែងាប់ទាំងប្តីទាំងប្រពន្ធ ទាំងប្រពន្ធចុងទាំងប្តី ងាប់ហើយ រួចមកណឹងក៏ខ្ញុំអត់បានជួបជុំគ្នាដែរ ដឹងថាគេមានប្រពន្ធចុងទៀតក៏គេអត់មានរាប់រកកូនចៅក៏ខ្ញុំនៅដូចខ្ញុំនិយាយមិញចឹង ខ្ញុំរកលុយវិញទៅមិនបានក៏ខ្ញុំនៅតែលតោលនៅណឹងរាប់ឆ្នាំនៅណឹងទៅ។

ក៖ ចុះអ៊ុំហេតុអីក៏ជ្រើសរើសរៀបការជាមួយស្វាមីដែរកាលណឹង? កាលនៅកំពង់ចាមណឹង?

ខ៖ ជ្រើសរើសធ្វើម៉េចបើគេស្រលាញ់យើងហើយយើងត្រូវរៀបចំទៅឲ្យម្តាយឪពុក ប៉ុន្តែវាណឹងវាអត់មានម្តាយឪពុក ម្តាយឪពុកនៅនេះទេប៉ុន្តែវាបានលុយរកលុយរកកាក់ទៅរៀបឯណោះឯង រៀបនៅកំពង់ចាមនោះឯង។

ក៖ ចុះអ៊ុំបានស្គាល់គ្នាទេពីមុនរៀបណឹង?

ខ៖ ស្គាល់គ្នាបាន២ ៣ថ្ងៃ ស្គាលគ្នាបាន២ ៣ថ្ងៃក៏វាចាប់ផ្តើមស្រលាញ់ខ្ញុំទៅ។

ក៖ ចុះអ៊ុំមានមិត្តភិក្តធំធាត់ស្និតស្នាលមកជាមួយគ្នាដល់ឥឡូវមានទេអ៊ុំ?

ខ៖ ឥឡូវ ស្និតស្នាលមានតែញាតិជិតខាងណឹងឯងអូន ចាសមានតែញាតិជិតខាងដូចយាយឡាបដូចអីអញ្ចឹងស្គាល់គ្នា គ្មានអ្នកណាគេស្អប់ខ្ញុំទេក្មួយម្តុំត្រង់ណេះគេអាណិតស្រណោះខ្ញុំណាស់ឃើញខ្ញុំអត់ឃើញខ្ញុំកូនអត់មានជួយរកជួយអីធ្វើចេះគេមានតែ តាំងពីលោកតាំងពីអីអាណិតស្រណោះខ្ញុំសព្វថ្ងៃនោះ ចាសសព្វថ្ងៃខ្ញុំទៅបោសឲ្យលោកព្រលឹមឡើងខ្ញុំទៅបោសឲ្យលោកនៅវត្តពោធិ៍ណា បោសសំរាមបោសអីចឹងទៅលោកឲ្យអង្ករឲ្យលុយឲ្យអីចាយចឹងទៅអង្ករអីស៊ីចឹងទៅ ចាសសព្វថ្ងៃនេះឯងខ្ញុំនិយាយប្រាប់ក្មួយឯងត្រង់។

ក៖ ចុះអ៊ុំអាចនិយាយប្រាប់បន្តិចបានទេថាការធ្វើស្រែចំការមានផលលំបាកម៉េចដែរអ៊ុំ?

ខ៖ ធ្វើបានផលកាលពេលនៅកំពង់ចាមឪខ្ញុំធ្វើបានច្រើនៗណាស់ នៅកំពង់ចាមកាលដែលជំនាន់ឪខ្ញុំនៅខ្ញុំអត់ក្រទេខ្ញុំអត់អត់ទេ ប៉ុន្តែខ្ញុំអត់មានជាងបងប្អូន បងប្អូនមានជាងមានតែឪខ្ញុំទេក្រជាងគេប៉ុន្តែរឿងស្រូវអង្ករវាអត់អត់ស៊ីទេ ប៉ុន្តែគេគេបានគេមានជាងខ្ញុំគេបានផ្ទះក្បឿងខ្ញុំបានផ្ទះស្បូវផ្ទះអីចុះឯង គ្រាន់តែផ្ទះតូចមួយល្មមនៅ ចាសអាណឹងនៅកំពង់ចាមណាក្មួយ គេពោះម៉ាយគាត់នៅតែធ្វើស្រធ្វើភ្លឺឲ្យបានកូនស៊ីក៏គាត់មិននៅប្រពន្ធក៏គាត់នៅធ្វើស្រែទាល់តែដាច់អាពតទាល់តែចូលអាពតណឹងឯង។

ក៖ ចុះអ៊ុំមានធ្លាប់ប្រកបអាជីវកម្មលក្ខណៈគ្រួសារដូចជាចិញ្ចឹមគោ ចិញ្ចឹមជ្រូក ចិញ្ចឹមមាន់ ចិញ្ចឹមទាទេ?

ខ៖ ខ្ញុំដែលចូលខ្លួនមេម៉ាយនោះហី?

ក៖ បាទ។

ខ៖ ខ្ញុំចិញ្ចមដែរតែចិញ្ចឹមអត់កើតក្មួយ ចិញ្ចឹមជ្រូក ចិញ្ចឹមមាន់អីចិញ្ចឹមអត់កើតទេដល់ចិញ្ចឹមមិនកើតខ្ញុំលែងចិញ្ចឹម។

ក៖ ចុះតាំងតែពីក្មេងរហូតមកដល់ពេលនេះអ៊ុំធ្លាប់ប្រកបការងារអ្វីខ្លះដើម្បីរកប្រាក់ចិញ្ចឹមគ្រួសារដែរ?

ខ៖ ប្រកបការងារអីដែរក្មួយកាលពីជំនាន់កាលពីខ្ញុំនៅកំពង់ចាមពេលខ្ញុំមិនទាន់មកតាមប្តីណា កង់កញ្ចាស់មួយខ្ញុំដើរលក់តាមស្រែ ចាសស្អីក៏ខ្ញុំលក់ដែរប៉ះដូងទៅដូងទៅ ប៉ះនែពោតស្ងោរពោតស្ងោរទៅប៉ះដំឡូងចំហុយទៅដំឡូងចំហុយទៅ ខែទាបទុំខ្ញុំបន្ទុំទាបទុំលក់ទៅខ្ញុំមិនរើសមុខ ស្អីក៏ខ្ញុំលក់ដែរដល់មកនេះខ្ញុំអញ្ចឹងទៀត មកនេះស្ទូងខ្ញុំស្ទូងកាលពីជំនាន់មកដំបូងអត់មាន គេមិនទាន់មាននេះណាក្មួយណាមិនទាន់មានគោយន្តគោអីចឹងកិនម៉ាស៊ីនកិនអីចឹងទេ ស្ទូង ច្រូត ដក នេះជំនាន់ខ្ញុំមកដំបូងនៅនេះឯង

រើសអេតចាយក៏ខ្ញុំរើសស្អីក៏ខ្ញុំធ្វើដែរខ្ញុំអត់ទើសទេក្មួយ ជំនាន់ខ្ញុំមួយជីវិតខ្ញុំនេះខ្ញុំអត់មានទើសទេធ្វើអីក៏ខ្ញុំធ្វើដែររើសអេតចាយក៏ខ្ញុំរើសដែរ ចាសដល់ពេលខ្ញុំស្ទូងដកកម្លាំងទៅលែងរួចខ្ញុំដើររើសអេតចាយទៅចិញ្ចឹមកូន ចិញ្ចឹមកូន។

ក៖ បាទអ៊ុំ ចុះអ៊ុំអាចប្រាប់បន្តិចបានទេថា ពេលណាក្នុងជីវិតរបស់អ៊ុំដែលជាពេលអ៊ុំសប្បាយចិត្តជាងគេវិញអ៊ុំ?

ក៖ អត់មានពេលសប្បាយចិត្ត ចាសអត់មានពេលទេក្មួយ អត់មានពេលសប្បាយចិត្តទេរឿងខ្ញុំមានតែពេលទុក្ខមានតែពេលទឹកភ្នែក គ្មានពេលណាសប្បាយទេហើយសព្វថ្ងៃនេះខ្លួនឈឺទៀតរកលុយមើលខ្លួនមិនបានទេក្មួយអើយ ខ្ញុំសព្វថ្ងៃគ្មានពេលសប្បាយចិត្តទេ ពឹងកូនពឹងមិនបានម្នាក់ៗ ពឹងកូនណាក៏ពឹងមិនបានដែរ ពេលណាឈឺឡើងគ្មានលុយខ្លួនឯងទិញថ្នាំលេបទេទៅពេទ្យមណ្ឌលគេឲ្យថ្នាំមកថ្នាំលេបវាមិនបាត់ គ្មានពេលណាសប្បាយចិត្តទេក្មួយអើយខ្ញុំសព្វថ្ងៃនេះ គ្មានកូនណាចិញ្ចឹមគ្មានកូនណាទុកចិត្តថាចិញ្ចឹមម្តាយគ្មានកូនណាចិញ្ចឹមម្តាយមួយទេ វាធ្វើទៅនោះធ្វើការទម្រាំផ្ញើលុយឲ្យយើង៤ ១០ម៉ឺនណឹង យូរថ្ងៃយូរខែទាល់តែយើងចង់ងាប់ចង់រស់បានទាក់ទងផ្ញើបានមក ពេលឈឺម្តងៗដេកឈឺដេកថ្ងូរតែឯងគ្មានកូនណាឲ្យលុយទៅពេទ្យទៅសំបែងអីទេ គ្មានពេលណាសប្បាយចិត្តទេក្មួយអើយខ្ញុំសព្វថ្ងៃនោះមានតែពិបាក ពិបាកកាលងាប់ ខ្ញុំពិបាកប៉ុនសព្វថ្ងៃនេះខ្ញុំជិះកង់ខ្ញុំនិយាយថា បើសិនណាឡានបុកទៅខ្ញុំងាប់ភ្លាមអាណឹងស្រួលណាស់ បើខ្ញុំឈឺបើខ្ញុំមិនរកថ្នាំលេបវាធ្វើទុក្ខក្នុងខ្លួន បើសិនណាប្រុងភ្លាមងាប់ភ្លាមអាណឹងខ្ញុំលែងពិបាកលែងកម្មជាមួយកូនហើយ មិនដឹងខ្ញុំធ្វើបុណ្យអីពីជាតិមុនមក ខ្ញុំជាតិនេះគ្មានអាណាដឹងខ្ញុំមួយខ្ញុំប្រាប់ក្មួយឯងទៅសួរតែញាតិជិតខាងទៅដឹងហើយមិនបាច់ចាំតែខ្ញុំនិយាយសួរតែញាតិជិតខាងទៅក៏ដឹងដែរ ខ្ញុំពិបាកប្រហែលណាស្រួលប្រហែលណាដឹងហើយមានតែខ្ញុំទេពិបាកជាងគេ គេឃើញម្តាយឈឺមួយៗគេអង្គុយពិបាកចិត្តណាស់ រឿងកូនខ្ញុំឃើញម្តាយឈឺគ្មានអាណាដឹងពីខ្ញុំមួយទេខ្ញុំប្រាប់ក្មួយឯងទៅ។

ក៖ បាទអរគុណអ៊ុំដែលបានចែកចាយ ចុះកាលពីនៅក្មេងអ៊ុំធ្លាប់មានក្តីស្រម៉ៃថាពេលធំឡើងចង់ធ្វើអ្វីទេអ៊ុំ?

ខ៖ ខ្ញុំមានស្រម៉ៃធំឡើងចង់ធ្វើអីប៉ុនខ្ញុំអត់បានរៀនដិតដល់ក្មួយ ខ្ញុំចង់ប្រាថ្នាធ្វើអីធ្វើអីដែរ។

ក៖ អ៊ុំចង់ធ្វើអ្វីដែរកាលណឹង?

ខ៖ កាលណឹងមានចង់ធ្វើអី ខ្ញុំចង់រកស៊ីខ្ញុំចង់ឲ្យមានរបររកស៊ីអីនិងគេនិងឯងណាក្មួយ ប៉ុន្តែយើងរៀនបានតែប៉ុន្មានថ្ងៃក៏ម្តាយឪពុកឈប់ឲ្យរៀនទៅដើរឃ្វាលគោមួយថ្ងៃវ៉ល់ៗល្ងាចចឹងទៅ ក៏ទល់មកចូលអាពតណឹងម៉ងទៅគ្មានបានរៀនអីទៀតទេ ចង់ប្រាថ្នាដែរមនុស្សម្នាក់ៗមិនចង់ក្រទេចង់តែមាន អានេះណារកស៊ីចិញ្ចឹមកូនឲ្យធំឲ្យកូនរកស៊ីចិញ្ចឹមយើងវិញវាមិនចិញ្ចឹមយើងវាចិញ្ចឹមវាតែរហូត ម្នាក់ៗអាយុ២០ជាងហើយតែនៅចិញ្ចឹមវាតែរហូតវាគ្មានចិញ្ចឹមយើងអីទេ នេះខ្ញុំនិយាយប្រាប់ក្មួយឯងត្រង់ហើយថ្ងៃម៉ោងណឹងខ្ញុំវេទនាណាស់ ថ្ងៃដើរបោសឲ្យវត្តលោក លោកឲ្យអង្ករមក កង់កញ្ចាស់មួយនោះនោះកង់ឥឡូវខូចទៀតហើយកង់ណឹង មិនដឹងបានអីជិះទៅខូចដាច់លីបដាច់អីទៀតហើយ សព្វថ្ងៃគង់បានប័ណ្ឌក្រីក្រតិចទេក្មួយ ប័ណ្ឌក្រីក្រគេចែកឲ្យបាន១៩ម៉ឺនមួយខែ ចាសកុំអីខ្ញុំមិនដឹងទៅណាទេ។

ក៖ បាទអ៊ុំ ឥឡូវមកដល់ទាក់ទងនិងចំណង់ចំណូលចិត្តអ៊ុំម្តង តាំងពីក្មេងដល់ឥឡូវអ៊ុំចូលចិត្តពិសារម្ហូបណាជាងគេដែរអ៊ុំ?

ខ៖ ខ្ញុំម្ហូបអីក៏ខ្ញុំស៊ីដែរប៉ុន្តែខ្ញុំមិនចង់ស៊ីទេស៊ីអីវាមិនកើតផង ក្រពះពោះវៀនខ្ញុំធ្វើទុក្ខឡើងពេលបន្ទុកហើយសព្វថ្ងៃនេះ ចាសស៊ីអីក៏តម ស៊ីអីក៏តមដែរ តមប៉ុណ្ណឹងហើយក៏នៅតែឈឺទៀត។

ក៖ ចុះកាលពីនៅក្មេងអ៊ុំចូលចិត្តស្តាប់បទចម្រៀងអីទេអ៊ុំ?

ខ៖ ខ្ញុំនៅក្មេង បើសិនថាខ្ញុំមានពីណាបណ្តុះបណ្តាលណាគឺខ្ញុំជាប់អ្នកចម្រៀងនៅពីក្មេង ចាសនៅពីក្រមុំ និយាយថាកាលនៅពីអាយុ ១៦ ១៧ ១៨ឆ្នាំក្មួយ បើសិនដូចថាមានម៉ែឪណាផ្តុងផ្តើមឲ្យខ្ញុំទៅរៀនឬទៅប្រលងចម្រៀងប្រលងអីវិញណាខ្ញុំជាប់អ្នកចម្រៀង ចាសខ្ញុំនិយាយឲ្យត្រង់សម្លេងខ្ញុំពីដើមខ្ញុំដើរច្រៀងតាមបាស ស្គរបាសគេដែលគេខ្ញុំអ្នកចម្រៀងគេអ្នកស្គរជួលក្នុងមួយយប់ កាលវឹកជំនាន់ដាច់អាពតណឹងណាបាន៥ថាំងស្រូវក្នុងមួយយប់ ចាសគេជួលជាស្រូវអត់មានលុយទេកាលជំនាន់ណឹង ចាសអត់មានលុយកាលដាច់អាពតណឹងណារួចដល់ពេលមកខ្ញុំ ដាច់អាពតដល់បានយូរចឹងទៅគ្មានអ្នកណាផ្តុងផ្តើមខ្ញុំចឹងទៅក៏បានកាល់សព្វថ្ងៃណឹងទៅខ្ញុំឈប់ច្រៀងឈប់អីចឹងទៅមានប្តីមានអីចឹងទៅ។

ក៖ ចុះអ៊ុំមានចេះលេងឧបករណ៍តន្ត្រីអីទេអ៊ុំ?

ខ៖ ខ្ញុំអត់ទេខ្ញុំចេះតែច្រៀង ចាសចេះតែច្រៀង។

ក៖ ចុះកាលពីក្មេងៗ នៅក្រមុំអីចូលឆ្នាំ ភ្ជុំបិណ្ឌអីមានទៅតាមវត្តលេងល្បែង?

ខ៖ តាមលេង តាមចម្រៀងគឺមានតែខ្ញុំរឿងច្រៀងវិញមិនបាច់ទេគេចូលចិត្តខ្ញុំណាស់ ចាសគេចូលចិត្តខ្ញុំច្រៀងណាស់ឃើញខ្ញុំទៅគេអរណាស់អ្នកស្រុកណាក្មួយ ឃើញខ្ញុំទៅគេអរណាស់ ថាខ្ញុំនេះច្រៀងពិរោះអីចឹង កុំតែខ្ញុំចាស់ហើយនេះទេក្មួយខ្ញុំច្រៀងមិនកើតទេ។

ក៖ មកដល់សព្វថ្ងៃណឹងអ៊ុំមានកូននិងចៅប៉ុន្មាននាក់ដែរអ៊ុំ?

ខ៖ ចៅណឹង២ ស្រី១ ប្រុស១ កូននោះ៤ថាទៅម៉ាឡេបាត់ស្រមោល។

ក៖ តើអ៊ុំមានអ្វីចង់ផ្តាំផ្ញើ ឬក៏ទូន្មានទៅកាន់កូនចៅជំនាន់ក្រោយរបស់អ៊ុំទេ? ថាតើពួកគេគួរតែរស់នៅជាមនុស្សបែបណា? ធ្វើជាមនុស្សបែបណាដែរក្នុងសង្គមដែរអ៊ុំ?

ខ៖ មិនបាច់ទេក្មួយអើយរឿងផ្តាំផ្ញើនោះវាផ្តាំផ្ញើណាស់ហើយប៉ុន្តែវាមិនធ្វើតាមយើងទេ បើចេះវាធ្វើតាមយើងវាស្តាប់យើងហើយវាមិនឲ្យយើងវេទនាទេ។

ក៖ បាទណឹងហើយ ចឹងខ្ញុំសូមអរគុណដល់អ៊ុំដែលបានចំណាយពេលវេលាសម្ភាសន៍ជាមួយខ្ញុំអ៊ុំណា ចឹងខ្ញុំសូមជូនពរឲ្យអ៊ុំមានសុខភាពល្អ មានសំណាងល្អ និងមានសុភមង្គលក្នុងក្រុមគ្រួសារអ៊ុំណា។

ខ៖ ចាស។

ក៖ បាទ។